Jehan de Verranges, clerc licencié en lois et en decret, bailli de Diion, a tous les justiciers officiers et sergens de monsigneur le duc de Bourgoingne establiz ou dit bailliage, et a chascun d’eulx par soy sur ce requis, salut. Pour certainnes et justes causes, nous auons prins, mis et receu, et par ces presentes prenons mectons et receuons en et soubz la bonne tuicion, protection et especial sauuegarde de mondit seigneur et notre, les religieux, abbe, et conuent du monastere de Saint Estienne de Diion, ensamble leurs maignies et familiers et tous leurs biens quelconques. Si vous mandons et se mestier est commectons que la dite sauuegarde vous publiez et signifiez a tous et en tous les lieux dont vous en serez requis, en deffendant a tous de par mondit seigneur et nous, que sur toutes les painnes qu’ilz pourroient encourre enuers mondit seigneur et nous a la personne ou aux personnes des dessuz nommez, leurs maignies et familiers, ne meffacent ou actemptent ou sueffrent estre meffait ou actempte en corps ne en biens, en aucune maniere, et les dessus nommez leurs procureurs ou certain command gardez, maintenez, et deffendez, de par mondit seigneur et de par nous, enuers et contre tous, de tort, de force, d’oppression, iniures, violences manifestes et de toutes autres nouuelletez indehues, en toutes leurs justes saisines possessions, droiz, vsaiges, frainchises, et libertez esquelles vous les trouuerez estre ou auoir este paisiblement et d’anciennete, tant par eulx comme par ceulx dont ilz ont cure; et en signe de ceste presente sauuegarde, et afin que aucuns ne la puissent ou doient ignorer mectez et tenez les panonceaulx armoiez aux armees de mondit seigneur, ou brandons acoustumez à mectre ou duchie de Bourgoingne sur les biens, terres, maisons, possessions et teneurs des dessus nommez et dont vous serez requis a la conseruacion de leur droit tant seulement; et en cas d’opposicion premiere, la chose contempcieuse dont debat ou opposicion sera faite entre les parties opposans a possession et saisine contraire, prinse et mise en la main de mondit seigneur comme souueranne et motre au proffit de la partie qui droit y aura, adiourner les opposans ou l’opposant au contraire par deuant nous ou notre lieutenant a certain jour et lieu competent pour dire et debatre la cause de leur opposicion et pour proceder en oultre conioinctement ou diuisement selon raison. En rescourant competence de ce que fait en aurez ces lettres baillees jusques a vn an. Donne le XXIIIe jour de may l’an mil CCC IIIIxx et dix nuef. — J. Thibiaud.